पाएं अपने शहर की ताज़ा ख़बरें और फ्री ई-पेपरडाउनलोड करें
प्रदेश सहित पूरे देश में कोरोना की दूसरी लहर का प्रकोप चल रहा है। प्रशासन इसे रोकने के पूरे प्रयास कर रही है। लोगों को घर में रहने और कोविड नियमों के पालन का आग्रह कर रहा है लेकिन खालवा ब्लाक के आदिवासी गांवों में लोग बेखौफ हैं। सिर्फ किराना दुकानों व फल-सब्जी की दुकानों को सुबह 5 घंटे की छूट दी गई है लेकिन अन्य दुकानों भी खुल रही हैं। ग्रामीण भी बेखौफ दुकानों पर भीड़ के रूप में पहुंच रहे हैं। इससे क्षेत्र में संक्रमण बढ़ने की आशंका बनी हुई है।
आदिवासी क्षेत्र होने से यहां प्रशासनिक अमला कभी-कभार ही आता है। गांवों में विवाह समारोह बेखौफ चल रहे हैं। रोजाना ट्रैक्टर-ट्रॉलियों में लोग एक से दूसरे गांवों में पहुंच रहे हैं। समूह में बैठने के बावजूद ना तो मास्क लगाया जा रहा है और ना ही सोशल डिस्टेंसिंग दिखाई दे रही है।
विवाह समारोह में रिश्तेदारों के साथ गांव के लोग भी शामिल हो रहे हैं। ब्लाक में कोविड के साथ ही अन्य बीमारी से भी कई मौतें हो चुकी हैं। रोशनी पुलिस चौकी में स्टाफ की कमी से भी सभी गांवों में गश्त नहीं हो पाती है। इस कारण भी ग्रामीण लापरवाही बरत रहे हैं।
आदेश की धज्जियां उड़ा रहे दुकानदार - खालवा जनपद सीईओ ने 30 अप्रैल को जारी आदेश में 3 से 15 मई तक केवल किराना के साथ फल-सब्जी व दूधवालों को ही सुबह 6 से 10 बजे तक दुकान खोलने की छूट दी है। इसके बावजूद अन्य समानों की दुकानें भी खुल रही हैं। कुछ गांवों में तो किराना दुकान दिनभर खुली रहती हैं। दुकानों पर ग्राहक भी भीड़ लगाकर खड़े हो जाते हैं। दुकानदार भी उन्हें मास्क लगाने व आपसी दूरी बनाने के लिए प्रेरित नहीं कर रहे हैं।
माता मंदिर की दुकानें रोज खुल रही
आशापुर-बैतूल मार्ग पर आंवलिया के पास कालीघोड़ी माता मंदिर प्रमुख देव स्थान है। यहां प्रतिदिन श्रद्धालुओं की भीड़ लगी रहती है। मेन रोड पर लगी प्रसादी की दुकानें भी बेरोकटोक खुल रही हैं। यहां भी मास्क व सोशल डिस्टेंसिंग का पालन नहीं किया जा रहा है। कोई देखने-सुनने वाला नहीं है।
ग्राम पंचायत सचिव राधेश्याम नागौले ने बताया कई बार समझाइश के बाद भी दुकानदार मानते नहीं है। सामान बेच रहे हैं। उधर, रोशनी चौकी प्रभारी मनोज चौहान का कहना है मैं अभी बाहर हूं। लौटने के बाद कार्रवाई करेंगे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn